Acestea sunt marcă Ford și sunt dotate cu lamă și răspânditor de materiale pentru deszăpezire. În caz de viscol eficiența lor este însă zero și trebuie înlocuite cu freze de zăpadă.

Cele 103 Autobasculante Ford 3542D, recepționate marți, urmează să intre în dotarea Direcțiilor Regionale de Drumuri și Poduri din Bucuresti, Constanța, Craiova, Brașov, Iași, Timișoara și Cluj și vor întări capacitatea acestora de a desfășura în regie proprie inclusiv acțiuni de deszăpezire pe autostrazile și drumurile naționale din România, spune compania într-un comunicat de presă.

Prețul mediu pe bucată este de 95.100 de euro, fără TVA. Autobasculantele au o configurație a tracțiunii tip 6X4, sunt dotate cu lamă pentru îndepărtarea zăpezii și răspânditor pentru materiale antiderapante și vor fi folosite inclusiv pentru alte activităti specifice CNAIR S.A, ca de exemplu transportul agregatelor destinate stațiilor de asfalt și al asfaltului produs de acestea.

Valoarea contractului pentru cele 103 utilaje este de aproximativ 9.800.000 euro, fără TVA.

Planurile Companiei de Drumuri presupun achiziționarea anuală și etapizată a mai mult de 1000 de mașini si utilaje, până la această dată fiind achiziționate peste 850 de utilaje.

CNAIR SA a mai achiziționat în luna mai a acestui an un lot de 16 autobasculante Ford 4142D Euro 6C, destinate lucrărilor de reparație și întreținere a rețelei rutiere naționale.